Imtella' Marzu 12, 2021 Il-Gvern ġdid Taljan ordna l-għeluq ta' aktar skejjel wara li l-maġġoranza tal-każijiet il-ġodda kienu ġejjin mill-varjant tar-Renju Unit. Skont ir-regoli l-ġodda li se jidħlu fis-seħħ minn għada s-Sibt, l-iskejjel kollha f'reġjuni fejn infirex sew il-varjant, it-tagħlim se jibda jsir online. Dan għall-kuntrarju ta' dak li seħħ qabel meta kienu biss l-iskejjel sekondarji f'żoni meqjusa riskjużi li kienu għalqu l-bibien tagħhom. Informazzjoni ġdida ppubblikata mill-istitut nazzjonali tas-saħħa Taljan żvelat li 54% tal-każijiet tal-coronavirus fl-Italja kienu tal-varjant tar-Renju Unit li jinxtered ħafna aktar malajr mill-virus oriġinali. "Il-varjant tar-Renju Unit għandu abbiltà partikolari li jippenetra l-ġenerazzjoni żagħżugħa", qal il-Ministru tas-Saħħa Taljan Roberto Speranza. "Dan wassalna biex nagħlqu l-iskejjel kollha f'żoni fejn il-livell ta' każijiet huwa wieħed għoli ħafna", qal il-Ministru Taljan.